Seðlabankinn hækkaði stýrivexti um 0,75 prósentur í morgun. Þetta er mesta hækkun í einu lagi frá því í Hruninu. Seðlabankastjóri segir stöðu heimilanna aldrei hafa verið betri. Kaupmáttur hafi ekki minnkað. Hann óttast hins vegar að verðbólgan verði þrálát. Niðurstaða kjarasamninga hafi mikið að segja.
Tvö ár eru nú liðin frá því að heimsfaraldur kórónuveirunnar fór að láta á sér kræla. Þá voru stýrivextir Seðlabankans 2,75 stig og eftir hækkunina í morgun eru vextirnir aftur komnir á sama stað eftir sveiflu síðustu misseri. Ásgeir Jónsson, seðlbankastjóri segir að eftirköst faraldursins hafi komið á óvart.
Við höfum verið að sjá verðbólgu koma fram í okkar helstu viðskiptaríkjum þar sem að hefur ekki verið nein verðbólga í 10 ár. Ég held og óttast að verð á hrávöru hafi náð hámarki, við getum ekki séð t.d. olíuverð hækka endalaust mikið meira eða aðrar hrávörur en ég óttast að við séum að sjá verðbólgu helstu viðskiptaríkja halda áfram. Við erum lítið land og þá lendum við í því að við þurfum að flytja inn verðbólgu að einhverju leyti.
Hækkun á gengi krónunnar hafi að einhverju leyti vegið á móti og mildað áhrifin. Íslendingar flytji út hrávörur og á því hagnist hagkerfið í þessari stöðu.
Heimilin í landinu hafa aldrei staðið betur hvað varðar laun og kaupmátt. Þrátt fyrir þessa verðbólgu þá hafa laun á síðustu 12 nánuðum hækkað um 7,5% þannig að það er kaupmáttur og síðan á að fara að greiða út þann hagvaxtarauka bráðlega þannig að heimilin eru að fá aukinn kaupmátt og við erum í uppsveiflu. Það er starfasköpun í landinu.
Við höfum hins vegar áhyggjur af því að þetta gæti orðið þrálátt.
Markmið Seðlabankans sé að tryggja stöðugan kaupmátt og stöðuga krónu. Niðurstaða kjarasamninga í haust ráði miklu um framhaldið um hvort öldurnar lægi og seglin minna hreyfð af hálfu Seðlbankans.
Skynjar þú gott samráð meðal þeirra sem hafa mest áhrif á efnahagslífið hér á landi í þessum aðstæðum sem nú eru uppi? Já, við náðum mjög vel saman í þessum faraldri. Ég á von á því að við munum vinna áfram saman í því núna þegar að við erum komin með þenslu í staðinn fyrir niðursveiflu.
